﻿ CONSIDERAŢII ACTUALE CU PRIVIRE LA PROBLEMA COMPORTAMENTULUI SUICIDAR ÎN REPUBLICA MOLDOVA OXANA ISAC În sensul cel mai general, suicidul semnifică dorinţa persoanei de a nu mai trăi ziua de mâine. Ne aflăm în faţa unei întrebări foarte complicate: „Cum poate să apară o asemenea idee în mintea şi sufletul unei fiinţe umane programate pentru viaţă, cu un instinct de autoconservare capabil să ducă la rezistenţă în cele mai grele pericole?” Informaţiile despre suicid au fost înregistrate concomitent cu apariţia civilizaţiei umane. În diferite epoci istorice, în diverse societăţi, iar uneori şi în rândurile diferitelor pături sociale ale aceleiaşi societăţi, suicidul era apreciat în mod contradictoriu: de la condamnarea aspră până la recunoaşterea lui ca mod demn de a încheia viaţa. Atitudinea faţă de acest act era determinată de concepţiile filosofice, religioase şi juridice dominante în societate. Astfel, conform concepţiilor religioase ale vechilor germani, în rai ajungeau doar bărbaţii dispăruţi în luptă. Femeile puteau spera să ajungă aici numai în cazul în care se sinucideau pe mormântul soţilor. Vechii greci solicitau, de exemplu, potenţialilor sinucigaşi să ceară, în mod expres, dreptul de a renunţa la viaţă. În India, începând cu antichitatea, sub influenţa considerabilă a brahmanismului, populaţia se sinucidea frecvent în cursul anumitor sărbători religioase. În China, prin suicid se urmărea perfecţiunea sau ataşamentul la o idee sau un maestru. De exemplu, 500 de discipoli ai lui Confucius s-au aruncat în mare, în semn de protest faţă de distrugerea cărţilor lui. Japonia a cultivat un cod special al onoarei, care s-a perpetuat până în timpurile noastre, conţinând, printre altele, şi o tehnică aparte de suicid în cadrul ritualului sepukku (hara-kiri). În Sparta şi Atena corpurile sinucigaşilor erau arse în semn de dispreţ. La romani, suicidul se practica pentru a fi salvată onoarea sau pentru a nu supravieţui dezastrului patriei, ori în disperare, căci, aşa cum spunea Seneca: „Suicidul este triumful voinţei omeneşti asupra lucrurilor”. În Egipt, justiţia faraonică recomanda suicidul în cazuri penale grele, când condamnatul era un demnitar. Cel mai des, suicidul se realiza prin aplicarea muşcăturii unui şarpe. În Rusia, în conformitate cu concepţiile şi canoanele Bisericii Ortodoxe, suicidul a fost apreciat totdeauna negativ, atitudine colectivă ce s-a păstrat până în prezent. Faptul că, în diferite epoci istorice, societatea interpreta şi aprecia în mod diferit suicidul, de la cel cu caracter „instituţional” şi până la cel condamnat de către CALITATEA VIEŢII, XV, nr. 1–2, p. 105–111, Bucureşti, 2004 106 OXANA ISAC 2 credinţa creştină sau de legislaţie, atitudinile sociale faţă de acest act au variat considerabil de-a lungul timpului. În prezent, sub influenţa religiei creştine, suicidul este privit fie ca un păcat contra naturii, fie ca un act comis sub influenţa unei boli mintale, deşi, în mod real, majoritatea actelor de suicid reprezintă decizii conştiente şi deliberate, având, deci, un caracter raţional. Conceperea suicidului ca un act de raţionalitate plasează acest act în aria devianţei şi în cea a problemelor sociale. Orice suicid este o problemă socială, o pierdere măsurabilă pentru societate. Importanţa suicidului ca problemă de sănătate publică este în mod persistent subestimată, cu toate că în aproape toate ţările Europei suicidul se situează între primele zece cauze de mortalitate. Republica Moldova, încă în perioada când făcea parte din componenţa Uniunii Sovietice, se situa, după numărul suicidelor, pe locul trei, după Ţările Baltice şi Rusia. Bazându-ne pe materialul statistic, putem afirma cu certitudine că situaţia nu s-a schimbat spre bine, ci, dimpotrivă, din an în an înregistrăm o creştere a numărului de sinucideri în Republica Moldova. Statistica suicidelor constituie, de asemenea, o problemă. Pentru ca aceste date statistice să fie veridice, urmează a lua în evidenţă faptele ce reflectă situaţia respectivă. În legătură cu acest moment, se cere a dezvălui conţinutul suicidului. La prima vedere, se poate spune că suicidul este actul de autoprivaţiune conştientă de viaţă al individului. Însă la o analiză minuţioasă a acestei dereglări sociale, devine clar că problema nu e deloc simplă. Suicidul interferează, deseori, cu accidentele şi cu omorurile. Aceste trei tipuri de privaţiune de viaţă ale omului au simptome similare şi se raportează la moartea violentă. De exemplu, nu poate fi considerat suicid autoprivaţiunea de viaţă a unui individ aflat în stare de inconştienţă. Nu este suicid nici moartea ce a survenit din neglijenţa victimei. Sunt situaţii când individul comite anumite acţiuni autoagresive, ce demonstrează suicidul, prevăzând posibilitatea morţii, dar sperând în mod uşuratic că va rămâne în viaţă. Aceste acte constituie aşa-numitul tip de suicid „demonstrativ”. Dacă în asemenea cazuri se înregistrează sfârşitul letal, fapta va fi calificată nu ca suicid, ci ca deces din lipsă de precauţie în situaţie specifică. Toate aceste aspecte urmează a fi luate în consideraţie de statisticienii care ţin evidenţa cazurilor de moarte violentă şi care fac clasificarea lor. Caracterul complex al unei asemenea evidenţe statistice este determinat şi de faptul că, de regulă, familia victimei încearcă, din anumite considerente, să ascundă cauza adevărată a decesului individului, prezentându-l, deseori, ca urmare a unui accident. Toate acestea denaturează, desigur, datele statistice, modifică imaginea generală a situaţiei cu privire la dereglarea socială în cauză. Criza economică, creşterea şomajului, îmbogăţirea bruscă a unor pături ale populaţiei şi pauperizarea altora, dezorganizarea socială, care condiţionează incapacitatea individului de a se adapta la transformările sociale – toate acestea generează starea de anomie socială, definită de E. Durkheim ca stare obiectivă a mediului social, caracterizată printr-o devalorizare totală a normelor sociale, ca efect al unor schimbări bruşte. În asemenea condiţii se manifestă instabilitatea morală a unor indivizi aparte, echilibrul social se dereglează şi, în consecinţă, creşte numărul de sinucideri. Adâncirea crizei societăţii moldoveneşti a influenţat 3 CONSIDERAŢII ACTUALE: COMPORTAMENTUL SUICIDAR 107 evoluţia acestui tip de patologie socială. În tabelele de mai jos (tabelele 1–3) prezentăm datele statistice referitoare la dinamica fenomenului suicidar în Republica Moldova (sursa: Departamentul Analize Statistice şi Sociologice al Republicii Moldova). Tabelul nr. 1 Dinamica numărului de suicide în Republica Moldova (1992–2002) Total Anul Mediul Bărbaţi Femei suicide Urban Rural Total Urban Rural Total Urban Rural 684 253 431 527 191 336 157 62 95 1992 734 300 434 570 230 340 164 70 94 1993 777 322 455 611 240 371 166 82 84 1994 791 333 458 622 236 386 169 97 72 1995 773 332 441 634 427 387 139 84 55 1996 626 260 336 512 213 299 114 47 67 1997 575 224 351 456 178 278 119 46 73 1998 580 244 336 482 196 286 98 48 50 1999 544 196 348 466 166 300 78 30 48 2000 622 240 382 523 197 326 99 43 56 2001 583 183 400 484 145 339 99 38 61 2002* * Datele pentru anii 1996–2002 nu conţin informaţii despre situaţia din raioanele de est ale republicii. Tabelul nr. 2 Dinamica ratei suicidelor în Republica Moldova pe sexe şi mediul rezidenţial, în anii 1997–2002 (la 100 mii locuitori)* Urban Rural Anul Total Bărbaţi Femei Bărbaţi Femei Bărbaţi Femei 17,13 29,27 5,98 29,03 5,94 29,44 6,02 1997 15,74 26,08 6,25 24,31 5,84 27,35 6,54 1998 15,91 27,61 5,15 26,79 6,12 28,20 4,48 1999 14,95 26,74 4,11 22,91 3,86 29,46 4,28 2000 17,13 30,07 5,23 27,45 5,59 31,91 4,98 2001 16,09 27,89 5,25 20,21 4,94 33,22 5,43 2002 *Fără Transnistria şi municipiul Bender. Datele ilustrează situaţia actuală din Republica Moldova, care, din păcate, nu inspiră optimism. Probabil, cauza rezidă în particularităţile contextului social general, pe al cărui fundal, fenomenul studiat are o evoluţie „favorabilă”. O anumită reducere a numărului de suicide în ultimii ani nu ne permite să formulăm concluzii optimiste, această ameliorare aparentă a situaţiei datorându-se faptului că datele pentru anii 1996–2000 nu conţin informaţii referitoare la raioanele de est ale ţării, ceea ce modifică imaginea generală a dinamicii acestui fenomen patologic. 108 OXANA ISAC 4 Anul 2001 face excepţie de la această regularitate. Astfel, dacă în anul 2000 în Republica Moldova au fost înregistrate 544 de suicide (14,94 la 100 mii locuitori), în 2001 acest număr creşte considerabil, ajungând la 622 de cazuri (17,12 la 100 mii locuitori), adică, practic, avem o creştere cu circa 15% faţă de anul 2000. În continuare ne vom referi la unele legităţi ale dinamicii ratei suicidelor în Republica Moldova, bazându-ne pe informaţiile referitoare la unul 2001. Tabelul nr. 3 Coeficienţii mortalităţii din cauza suicidelor, pe categorii de vârstă, sex şi mediul rezidenţial în anii 1999–2001 (la 100 mii locuitori) Urban Rural Vârsta Femei Bărbaţi Femei Bărbaţi (ani) 1999 2000 2001 1999 2000 2001 1999 2000 2001 1999 2000 2001 1,77 1,37 1,43 2,96 4,38 1,81 1,60 0,27 1,10 3,63 2,36 3,73 Sub 20 3,08 1,58 4,92 16,83 13,75 30,99 2,37 3,39 1,07 13,45 16,55 20,43 20–24 4,85 4,80 – 28,43 13,11 10,14 – 1,43 5,17 27,67 28,86 18,83 25–29 2,38 0,82 8,58 21,26 21,57 27,78 5,75 3,02 6,31 40,66 37,63 46,05 30–39 5,15 4,39 5,83 41,38 32,42 43,40 5,83 3,86 5,78 57,09 61,46 68,65 40–49 15,75 9,33 6,26 61,89 62,00 53,06 8,87 9,45 13,86 70,98 60,92 80,06 50–59 17,98 8,93 13,72 70,68 50,02 66,56 7,97 11,48 7,45 41,46 55,13 44,29 60 + Total 6,12 3,86 5,59 26,79 22,91 27,45 4 ,4 8 4,28 4,98 28,20 29,46 31,91 pe an Analizând repartizarea fenomenului studiat, în funcţie de mediul rezidenţial, constatăm că rata de suicid în mediul rural este cu mult mai mare decât în mediul urban, indiciu prin care se şi deosebeşte acest fenomen în Republica Moldova de majoritatea ţărilor europene şi din cadrul CSI. Probabil, această particularitate poate fi explicată prin consecinţele negative ale proceselor social-economice, care au determinat stagnarea vieţii rurale, scăderea nivelului de trai al săteanului, destrămarea valorilor şi a moravurilor tradiţionale. La examinarea dinamicii suicidelor după sex, constatăm că, atât la sat, cât şi la oraş, numărul suicidelor în rândul bărbaţilor este în medie de 6 ori mai mare decât în rândul femeilor. Deosebirile acestea le putem explica prin gradul diferit de socializare al bărbaţilor în raport cu cel al femeilor. Astfel, nu este întâmplător faptul că cel mai mare număr de suicide este înregistrat în rândurile bărbaţilor având vârsta între 25–44 de ani, adică în perioada când bărbatul îşi întemeiază o familie, este încadrat în câmpul muncii, devine tată etc., adică participă activ la viaţa socială. Con- fruntându-se cu diverse probleme, unii bărbaţi trăiesc un sentiment specific de neajutorare, care le accentuează stările depresive şi stimulează suicidul. În cazul femeilor, funcţiile lor sociale de mamă şi gospodină atenuează efectul situaţiilor stresante. Evident, legătura biologică cu copiii, „obligaţiile în faţa naturii” anihilează influenţa negativă a factorilor sociali. Ele reacţionează, mai degrabă, la schimbările care au influenţa directă şi imediată asupra familiei, vieţii private, şi mai puţin la problemele generale ale societăţii. La examinarea separată a 5 CONSIDERAŢII ACTUALE: COMPORTAMENTUL SUICIDAR 109 fenomenului suicidar pe diferite grupe de vârste se revelează unele tendinţe specifice. Este trist, dar chiar la băieţi cu vârste între 10 şi 14 ani din mediul rural sunt înregistrate 3 cazuri de suicid. Aici vom menţiona că, aproape în toate grupele de vârstă, majoritatea suicidelor sunt săvârşite de bărbaţii din mediul rural, excepţie făcând grupa de vârstă 20–24 ani şi cei de vârsta a treia: în aceste două grupe, numărul de suicide la 100 mii locuitori este semnificativ mai mare la bărbaţii din mediul urban. În cazul populaţiei feminine, avem o situaţie contrară: numărul de suicide la 100 mii locuitori este mai mare în rândul femeilor din mediul urban. Astfel, datele pe categorii de mediu rezidenţial şi sex denotă că ratele de suicid la bărbaţii din mediul rural au devenit mai mari decât ratele de suicid la bărbaţii de la oraşe, în timp ce ratele de suicid pentru femei sunt mai mari în oraşe decât la sate. Referindu-ne la grupele de vârstă, observăm că, în rândul femeilor având vârsta de peste 50 de ani, numărul de suicide se majorează, fapt ce poate fi explicat prin gradul de socializare. În această perioadă, multe femei, pensionându-se, devin izolate de colectivele profesionale şi de viaţa socială, fiind dominate de sentimentul de singurătate şi de inutilitate. Într-o asemenea situaţie, familia trebuie să-şi manifeste caracterul integrator. Deseori, însă, femeia, devenind văduvă şi fiind lipsită de susţinere din partea propriilor copii, renunţă la viaţă. Astfel, cercetând dinamica suicidelor după sex, vârstă şi mediul rezidenţial în rândul populaţiei Republicii Moldova, putem concluziona că: 1) rata suicidelor în mediul rural este mai mare decât în mediul urban; 2) rata suicidelor este mai mare în rândul bărbaţilor, decât în rândul femeilor; 3) vârsta riscului suicidar sporit este la bărbaţi de 25–44 ani, iar la femei – peste 50 de ani. Nu am reuşit să confirmăm sau să infirmăm, bazându-ne pe datele statistice, alte legităţi referitoare la starea civilă, nivelul de educaţie, profesia, naţionalitatea, bunăstarea materială a sinucigaşilor, din simplul motiv că Departamentul Statistică şi Sociologie al Republicii Moldova nu efectuează o asemenea sistematizare a datelor despre suicide. Chiar şi sistematizarea după categoriile de vârstă se operează doar începând cu anul 1995, până atunci consemnându-se doar sexul şi localitatea de origine a sinucigaşului. Totodată, ţinând cont de rezultatele investigaţiilor noastre, avem tot temeiul să confirmăm astăzi concluzia lui E. Durkheim, referitoare la numărul mare de suicide printre şomeri, cei divorţaţi, cei fără copii, văduvi. În acelaşi timp, legitatea durkheimiană referitoare la faptul că cei bogaţi comit mai frecvent suicide decât cei săraci nu este confirmată de realitatea noastră, deoarece, în prezent, tocmai situaţia materială precară constituie, cel mai frecvent, cauza faptei de suicid. Modul actual de înregistrare a datelor despre suicide relevă, în primul rând, indiferenţa societăţii moldoveneşti faţă de această problemă. Evident, fără depistarea cauzelor acestui fenomen patologic al realităţii sociale este absurd să discutăm despre măsurile de combatere a acestuia. Pentru a stabili cauzele suicidelor e foarte important a cunoaşte pretextele acestora, circumstanţele concrete ce au condiţionat actul respectiv. După cum ne demonstrează viaţa socială, nu întotdeauna e posibil a preciza motivele şi pretextele suicidelor, din cauza insuficienţei de informaţii, în mod frecvent ascunse de rudele victimelor. În acest context, merită atenţie 110 OXANA ISAC 6 cercetările efectuate, în anii ’80 ai secolului al XX-lea, de către Centrul Federal de suicidologie din Rusia, în cadrul cărora au fost studiate cazuri concrete de suicid, fiind depistate următoarele cauze principale: probleme personale şi familiale; probleme privind starea sănătăţii; probleme ce ţin de comportamentul asocial al sinucigaşului; probleme ce apar la serviciu sau în cadrul instituţiilor de învăţământ; dificultăţi de ordin material. Astăzi, realitatea se deosebeşte cu mult de cea a anilor ’80, însă cauzele suicidului au rămas, în principiu, aceleaşi; s-a schimbat doar ordinea manifestărilor. Tendinţa menţionată a fost sesizată în urma anchetei sociologice pe bază de interviu, desfăşurată în cadrul a 25 de familii care au pierdut rude apropiate prin suicid. Rezultatele obţinute demonstrează că actele suicidare au avut următoarele cauze: 1) în 10 familii – dificultăţi de ordin material, incapacitatea de a-şi asigura familia cu minimul necesar; 2) în 9 familii – probleme personale şi familiale (3 cazuri – conflicte intrafamiliale; 2 cazuri – adulterul; 1 caz – povara singurătăţii; 1 caz – divorţul; 2 cazuri – dragoste neîmpărtăşită); 3) în 4 familii – probleme cauzate de starea sănătăţii (2 cazuri – boala psihică; 1 caz – cancerul; 1 caz – impotenţa sexuală a bărbatului); 4) în 2 familii – probleme declanşate de comportamentul asocial (1 caz – pedeapsa penală pentru omor; 1 caz – graviditatea nedorită a adolescentei). Conflictele personale şi familiale sunt, deseori, asociate cu problemele materiale, deoarece tocmai lipsa de bani generează conflicte în familie, în special în familiile tinere, unde, adesea, principalele valori orientative nu sunt dragostea şi respectul reciproc, ci banii. După toate probabilităţile, în anii ’80 oamenii nu acordau atâta atenţie problemelor materiale, deoarece erau protejaţi în plan social, datorită cărui fapt suicidele cauzate de dificultăţile materiale se aflau pe ultimul loc, şi nu pe primul, ca în prezent. Prin urmare, putem conchide că starea mediului familial, a celui creat în colectivul de muncă, gradul de respectare a echităţii sociale, nivelul bunăstării materiale şi alte condiţii influenţează, în mare parte, comportamentul omului, acesta fiind nu mai puţin determinat şi de calităţile personale: de moralitate, educaţie, gradul de cultură, studii, particularităţile temperamentului şi ale caracterului. Suicidul atestă existenţa în societate, în relaţiile interumane, a unor probleme pe care omul nu le poate soluţiona în mod firesc. În asemenea situaţie, individul are nevoie de ajutor colectiv, social. E ştiut că primele încercări de a organiza serviciile de prevenire a suicidelor au fost întreprinse în multe ţări la începutul secolului al XX-lea. De exemplu, în Rusia exista societatea „Viaţa”, care avea ca scop protejarea vieţii umane. În Franţa, funcţionează din 1968 SOS AMITIÉ-France, destinat nu numai prevenţiei primare şi secundare, dar şi intervenţiei în criză. În Anglia, activa pe baze filantropice „Societatea bunilor samariteni”. În mai multe ţări, din anii ’40–’50 ai secolului al XX-lea deja, au fost create Centre suicidologice secundate de hotlines – linii telefonice pentru 7 CONSIDERAŢII ACTUALE: COMPORTAMENTUL SUICIDAR 111 sinucigaşi, la capătul cărora se găsesc specialişti: psihologi, psihiatri, persoane pregătite pentru a da sfaturi celor aflaţi în situaţii disperate. Hotlines au debutat ca servicii alternative de prevenire a comportamentului suicidar, dar, în timp, au devenit suficient de organizate pentru a-şi putea oferi serviciile comunităţii în care au fost localizate. Linia de criză bazată pe voluntariat este deschisă oricărei persoane, la orice oră din zi sau din noapte. Astfel, hotlines pot fi definite ca fiind servicii telefonice, în cadrul cărora cel ce telefonează prezintă o problemă pentru a fi discutată cu o persoană de la celălalt capăt al firului. În Republica Moldova nu există ceva similar, deşi numărul în creştere de suicide şi de tentative de suicid impune necesitatea de a fi creat un centru de crize, pentru a stopa tendinţa negativă, pentru a scoate în vileag factorii declanşatori şi pentru a elabora o strategie de profilaxie eficace. În acest context, devine necesară crearea reţelei de asistenţă socială a populaţiei, menite să acorde ajutor în situaţiile de criză. Sarcina prevenirii suicidelor nu trebuie redusă doar la depistarea persoanelor aflate în stare de a comite suicid, deoarece suicidul este doar ultima verigă din lanţul procesului de excludere a individului din societate. Este necesar a orienta asistenţa socială a populaţiei spre prevenirea, profilaxia, combaterea cazurilor de suicid, nu numai în cazul grupelor de risc, dar şi în cadrul întregii societăţi, căci e mult mai uşor a preveni boala decât a o trata. Să nu uităm că, în spatele cifrelor referitoare la suicid, se află oameni, care au trăit alături de noi, dar care nu au rezistat greutăţilor, au pierdut orice speranţă, din care cauză au şi renunţat la viaţă. „În timp ce societatea este supusă procesului de hipertrofiere, indivizii, care nu sunt legaţi prin nimic între ei, se rostogolesc unul peste altul ca moleculele unui lichid, fără a găsi un oarecare centru de greutate, care i-ar fi reţinut, i-ar fi întărit, i-ar fi fortificat” (Durkheim, 1993). Un asemenea centru de greutate trebuie să devină societatea, care, mai întâi, trebuie să se „însănătoşească”, să-şi înlăture disfuncţiile, să asigure solidaritatea, coeziunea socială dintre oameni. În caz contrar, vom continua să înregistrăm informaţii deprimante, în favoarea regresului social al societăţii moldoveneşti. BIBLIOGRAFIE SELECTIVĂ 1. Dragomirescu, V., T., Determinism şi reactivitate umană, Bucureşti, 1993. 2. Durkheim, E., Despre sinucidere, Iaşi, 1993. 3. Landsberg, P., L., Eseu despre experienţa morţii. Problema morală a sinuciderii, Bucureşti, 1992. 4. Psihopatologia conduitelor agresive, Chişinău, 1994. 